
	                   Republika Hrvatska

	  Visoki prekršajni sud Republike Hrvatske 

	                            Zagreb


                                                                                                       Broj: Ppž-3152/2025

U   I M E   R E P U B L I K E   H R V A T S K E

P R E S U D A 


Visoki prekršajni sud Republike Hrvatske, u vijeću sastavljenom od sutkinja Anđe Ćorluka kao predsjednice vijeća te Ivanke Mašić i Nade Horvatović kao članica vijeća, uz sudjelovanje sudskog savjetnika Ivice Ožbolta kao zapisničara, u prekršajnom predmetu protiv okr. Joze Rogošića, zbog prekršaja iz članka 24. Zakona o zaštiti od nasilja u obitelji („Narodne novine“ 70/17, 126/19, 84/21, 114/22), odlučujući o žalbi ovlaštenog tužitelja – Ministarstva unutarnjih poslova, Policijske uprave splitsko-dalmatinske, II Policijske postaje Split, podnesenoj protiv presude Općinskog prekršajno   suda u Splitu od dana 8. studenog  2024., broj:  Pp -2867/2024-5, na sjednici vijeća održanoj 6. srpnja  2026.

                                                      p r e s u d i o  j e 
 

            Odbija se kao neosnovana žalba ovlaštenog tužitelja Ministarstva unutarnjih poslova,  Policijske uprave splitsko-dalmatinske, II Policijske postaje Split  i potvrđuje se prvostupanjska presuda.  

Obrazloženje
 
1. Prvostupanjskom presudom okr. Jozo Rogošić je temeljem članka 182. t. 1.  Prekršajnog zakona, oslobođen od optužbe da bi počinio prekršaj iz čl. 24. Zakona o zaštiti od nasilja u obitelji, te su troškovi postupka pali na teret proračunskih sredstava prvostupanjskog suda. 
 
2. Protiv te presude tužitelj Ministarstvo unutarnjih poslova, Policijska uprava splitsko-dalmatinska, Policijska postaja Split, je pravodobno podnio žalbu zbog pogrešno i nepotpuno utvrđenog činjeničnog stanja. 

3. Žalba nije osnovana. 

4. Rješavajući predmet te ispitujući prvostupanjsku presudu po službenoj dužnosti u smislu odredbe članka 202. stavka 1. Prekršajnog zakona, Visoki prekršajni sud Republike Hrvatske je utvrdio da presudom nisu na štetu okrivljenog nisu povrijeđene odredbe materijalnog prekršajnog prava, niti bitne povrede postupka, a na što ovaj Sud pazi po službenoj dužnosti. 

5. Nadalje, prvostupanjski sud je pravilno temeljem čl. 182. st. 1. t. 1. Prekršajnog zakona okr. oslobodio optužbe, jer iz činjeničnog opisa prekršaja, ne proizlaze zakonska prekršaja iz čl. 24. Zakona o zaštiti od nasilja u obitelji. Odredbom čl. 24. Zakona o zaštiti od nasilja u obitelji sankcionira se počinitelj nasilja u obitelji koji ne postupa u skladu s izrečenom zaštitnom mjerom. To prije svega znači da je naznaka presude kojom je izrečena zaštitna mjera, a naročito datum njene izvršnosti te vremena duljine trajanja zaštitne mjere jedan od konstitutivnih elemenata bića inkriminiranog prekršaja. Da bi se moglo zaključiti da je okrivljenik počinio djelo prekršaja iz čl. 24. Zakona o zaštiti od nasilja u obitelji , u činjeničnom opisu, mora biti vidljiv datum izvršnosti presude kojom je zaštitna mjera izrečena kao i duljina trajanja te zaštitne mjere. Bez navedenih podataka nije moguće zaključiti je li zaštitna mjera bila na snazi u inkriminirano vrijeme. Kako je vidljivo iz izreke pobijane presude u činjeničnom opisu nije naznačena izvršnost presude kojom je zaštitna mjera izrečena kao niti duljina trajanja izrečene zaštitne mjere. Ovaj nedostatak nije otklonjen naznakom te presude i datumom pravomoćnosti presude u zakonskom opisu prekršaja, jer sve odlučne činjenice nužno moraju biti navedene isključivo i samo u činjeničnom opisu prekršaja iz razloga što je pravno kvalificiranje prekršaja podvođenje odlučnih činjenica sadržanih u činjeničnom opisu pod biće odgovarajućeg prekršaja.  

5.1. Slijedom navedenog, djelo za koje se protiv okr. Joze Rogošića vodi prekršajni postupak, na način kako je to činjenično opisano u izreci prvostupanjske presude, po propisu nije prekršaj, pa je prvostupanjski sud   valjano  okrivljenika oslobodio optužbe .    

6. Imajući sve navedeno u vidu, odlučeno je, temeljem članka 205. Prekršajnog zakona, kao u izreci ove presude.

              U Zagrebu, 6. srpnja 2026. 

  Zapisničar:                                                                                     Predsjednica vijeća:
			                                                                   
Ivica Ožbolt, v. r.                                                                             Anđa Ćorluka, v.r.
		
Presuda se dostavlja Općinskom prekršajnom  sudu u  Splitu u 4 (četiri) otpravka: za spis, okrivljenika  i  tužitelja.

                                                
                                                                       Za točnost otpravka - ovlašteni službenik
                                    			      Upraviteljica zajedničke sudske pisarnice:

                                    			                           Edita Vrkljan


image1.wmf

oleObject1.bin



